钦定古今图书集成/历象汇编/庶征典/第006卷 > 《南齐书》 > 《五行志》
## 钦定古今图书集成/历象汇编/庶征典/第006卷 > 《南齐书》 > 《五行志》

木，传曰：东方《易经》地上之木为观，故木于人，威仪容
貌也。木者，春生气之始，农之本也。无夺农时，使民岁
不过三日，行什一之税，无贪欲之谋，则木气从。如人
君失威仪，逆木行，田猎驰骋，不反宫室，饮食沈湎，不
顾礼制，出入无度，多发徭役，以夺民时，作为奸诈，以
夺民财，则木失其性矣。盖以工匠之为轮矢者多伤
败，故曰“木不曲直。”

貌。《传》曰：失威仪之制，怠慢骄恣谓之狂，则不肃矣。下
不敬则上无威。天下既不敬，又肆其骄恣，肆之则不
从。夫不敬其君，不从其政，则阴气胜，故曰：“厥罚常雨。”
《传》曰：“大雨雪”，犹庶征之常雨也，然有甚焉。雨阴，大雨
雪者，阴之蓄积甚也。一曰：与大水同《象》曰：“攻为雪耳。”
《传》曰：“雷于天地为长子”，以其首长，万物与之出入，故
雷出万物出，雷入万物入。夫雷者，人君之象，入则除
害，出则兴利。雷之微气，以正月出，其有声者，以二月
出，以八月入；其馀微者，以九月入。冬三月，雷无出者。
若是阳不闭阴，则出涉危难而害万物也。

传曰：“雨雹，君臣之象也。阳之气专为雹，阴之气专为
霰，阳专而阴胁之，阴盛而阳薄之。雹者，阴薄阳之象
也。霰者，阳协阴之符也。《春秋》不书霰者，犹月蚀也
貌。”《传》又曰：上失节而狂，下怠慢而不敬，上下失道，轻
法侵制，不顾君上，因以荐饥。貌气毁，故有鸡祸。一曰，
水岁鸡多死，及为怪，亦是也。上下不相信，大臣奸宄，
民为寇盗，故曰“厥极恶。”一曰民多被刑，或形貌丑恶，
风俗狂慢，变节易度，则为轻剽奇怪之服，故曰“时则
有服妖。”

貌。《传》又曰：“危乱端见，则天地之异。”生木者青，故曰青。
眚为恶祥。凡貌伤者，金沴木，木沴金，冲气相通。
火南方，扬光辉，出炎爚，为明者也。人君向明而治，盖
取其象，以知人为分。谗佞既远，群贤在位，则为明而
火气从矣。人君疑惑，弃法律，不诛谗邪，则谗口行，内
间骨肉，外疏忠臣，至杀世子，逐功臣，以妾为妻，则火
失其性，上灾宗庙，下灾府榭。内熯本朝，外熯阙观，虽
兴师众，不能救也。

《传》又曰：犯上者不诛，则草犯霜而不死。或杀不以时，
事在杀生失柄，故曰草妖也。一曰：草妖者，失众之象
也。

刘歆《视传》有羽虫之孽，谓鸡祸也。班固案：《易》鸡属巽，
今以羽虫之孽类是也。依歆说附《视传》云。

《传》曰：“维水沴火。”又曰：“赤眚赤祥。”

“思心。”《传》曰：“心者土之象，思心不睿，其过在瞀乱失纪。
风于阳则为君，于阴则为大。臣之象，专恣而气盛，故
罚常风。”心为五事主，犹土为五行主也。一曰，阴阳相
薄偏气，阳多为风，其甚也常风。阴气多者，阴而不雨，
其甚也常阴。一曰，风宵起而昼晦，以应常阴同象也。
《传》又曰：山之于地，君之象也。山崩，君权损，京陵易处，
世将变也。“陵”转为泽，贵将为贱也。

《传》又曰：“雷电所击”，盖所感也。皆思心有尤之所致也。
《传》又曰：“土气乱者，木金水火乱之。”

金者，西方万物既成，杀气之始也。其于王事，兵戎战
伐之道也。王者兴师动众，建立旗鼓，仗旄把钺，以诛
残贼，止暴乱，杀伐应义，则金气从工，冶铸化革，形成
器也。人君乐侵陵，好攻战，贪城邑，轻百姓之命，人民

《言传》曰：“言《易》之道，西方曰《兑》，为口。人君过差无度，刑
法不一，敛从其重，或有师旅，炕阳之节，若动众劳民，
是言不从。人君既失众，政令不从，孤阳持治，下畏君
之重刑，阳气胜则旱象至，故曰厥罚常阳也。”

《言传》曰：“下既悲苦君上之行，又畏严刑而不敢正言，
则必先发于歌谣。歌谣，口事也。口气逆则恶言，或有
怪谣焉。”

《言传》曰：“言气伤则民多口舌，故有口舌之痾。金者白，
故有白眚。若有白，为恶祥。”

水，北方，冬藏万物，气至阴也。宗庙，祭祀之象。死者精
神放越不反，故为之庙以收其散，为之貌以收其魂
神，而孝子得尽礼焉。敬之至则神歆之，此则至阴之
气，从则水气从，沟渎随而流去，不为民害矣。人君不
祷祀，简宗庙，废祭祀，逆天时，则雾水暴出，川水逆溢，
坏邑轶乡，沈溺民人，故曰“水不润下。”

《传》曰：极阴气动，故有鱼孽。鱼孽者，常寒罚之符也。
《听传》曰：“不聪之象”，见则妖生于耳。以类相动，故曰“有
鼓妖也。”一曰：声属鼓妖。

《传》曰：“皇之不极，是谓不建”，其咎在霿乱失听，故厥咎
霿思心之咎亦霿。天者正万物之始，王者正万事之
始，失中则害天气，类相动也。天者转于下而运于上，
云者起于山而弥于天，天气动则其象应，故厥罚常
阴。王者失中，臣下盛强而蔽君明，则云阴亦众多而
蔽天光也。

传曰：《易》曰：干为马，逆天气，马多死，故曰有马祸。一曰：
马者，兵象也，将有寇戎之事，故马为怪。

京房《易传》曰：“生子二胸已上，民谋其主。三手已上，臣
谋其主。二口已上，国见惊以兵。三耳已上，是谓多听，
国事无定。二鼻已上，国主久病。三足三臂已上，天下
有兵。其类甚多，盖以象占之。”

《京房易传》曰：“野兽入邑，其邑大虚。”又曰：“野兽无故入
邑朝廷门及宫府中者，邑逆且虚。